A BIZOTTSÁG 829/2008/EK RENDELETE
(2008. augusztus 21.)
az 1782/2003/EK tanácsi rendelet alkalmazásának részletes szabályairól szóló 1973/2004/EK rendelettől a rizsnek az olaszországi Piemonte régióban 2008-ban történő vetése idejének tekintetében való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 145. cikke c) bekezdésére,
mivel:
(1)
Az 1782/2003/EK tanácsi rendelet IV. és IVa. címeiben meghatározott támogatási rendszereket, továbbá a pihentetett terület alapanyag-termelésre való használatát illetően ugyanezen rendelet alkalmazásának részletes szabályozásáról szóló, 2004. október 29-i 1973/2004/EK bizottsági rendelet (2) 12. cikke úgy rendelkezik, hogy a rizsre vonatkozó terményspecifikus támogatásra való jogosultsághoz a bejelentett területet a kérdéses betakarítást megelőző május 31-ig valamennyi termelő régióban be kell vetni, kivéve Spanyolországot, Portugáliát és Francia Guyanát, ahol június 30-ig lehet vetni.
(2)
Az olaszországi Piemonte régiót 2008. május közepétől özönvízszerű esőzések sújtották. A rossz időjárási körülmények miatt a mezőgazdasági termelők nem tudták betartani a rizs legkésőbb 2008. május 31-ig történő vetésére vonatkozó határidőt.
(3)
Következésképpen helyénvaló az 1973/2004/EK rendelet 12. cikkének b) pontjától eltérve engedélyezni a mezőgazdasági termelőknek, hogy az olaszországi Piemonte régióban található bejelentett területeken 2008. június 30-ig vessenek rizst.
(4)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
Az 1973/2004/EK rendelet 12. cikkének b) pontjától eltérve, a rizsre vonatkozóan 2008-ban nyújtott terményspecifikus támogatásra való jogosultsághoz az olaszországi Piemonte régióban található bejelentett területeket legkésőbb 2008. június 30-ig be kell vetni.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. augusztus 21-én.